<classify> SERIKALI iko katika hatua ya mwisho ya kujenga Chuo Kikuu cha Anga, ili kukabiliana na uhaba wa marubani wa ndege hapa nchini.Hayo yalisemwa na Waziri wa Ujenzi, Mawasiliano na Uchuguzi, Isack Kamwelwe baada ya kutembelea nyumba za Shirika la Ndege nchini ATCL za wafanyakazi wa uwanja wa KIA unaoendeshwa na Shirika la KADCO zilizopo wilayani Hai mkoani Kilimanjaro.Waziri Kamwelwe amesema, kwa sasa nchi ina uhaba mkubwa wa marubani hivyo ni lazima Chuo Kikuu cha Anga kijengwe ili kukabiliana na hali hiyo ambayo baadae inaweza kuwa gharama kubwa kwa serikali.Amesema, serikali imekarabati viwanja vya ndege kote nchini na vina hadhi ya kutua ndege, serikali imenunua na itaendelea kununua ndege za kisasa, lakini hayo yote yatakamilika iwapo kutakuwa na marubani wa kutosha wa kuendesha ndege hizo.Waziri Kamwelwe kwa sasa serikali inategemea marubani kutoka nje ya nchi kuendesha ndege zake, hilo kwa baadae halihitajiki tena na ndio maana nyumba za watumishi wa ATCL zilizopo KIA zinakarabatiwa ili wanafunzi marubani waweze kukaa.Amesema mbali ya Chuo Kikuu hicho kufundisha marubani pia watafundishwa wahandisi na wahudumu wa ndege katika chuo hicho, lengo ni kutaka kukabiliana na hali hiyo iliyopo ya ushindani wa kibiashara.Waziri alisema mafunzo ya nadharia yatafanyika Dar es Salaam na mafunzo ya vitendo yatafanyika KIA kwa kuwa kuna vitendea kazi vyote vya mafunzo ya vitendo na urushaji ndege utafanyika hapo.Tumekarabati viwanja vya ndege kote nchini lakini sasa tuna upungufu wa marubani hilo kwa sasa serikali imelivalia njuga na Chuo Kikuu cha Anga lazioma kijengwe kwa fedha zetu wenye ili kukabiliana na hilo na kuacha kutegemea marubani wa nje.Tunataka ndege zetu zote ziendeshwe na marubani wa kitanzania, tunataka ndege zetu zote zitengenezwe na mainjini wa kitanzania na tunataka wahudumu wa ndege zetu wawe Watanzania.amesema.Mkuu wa Chuo cha Usafirishaji nchiniNIT, Prosefa Zakaria Mganilwa alisema kuwa sekta ya anga ni nyeti na inahitaji wataalamu waliobobea katika taaluma hiyo na kusema kuwa uamuzi wa serikali wa kujenga Chuo Kikuu cha Anga unapaswa kupongezwa sana.Profesa Mganila alisema kuwa ili kuweza kupata wataalamu wazuri na waliobobea mazingira mazuri ya chuo yanahitaji, ikiwa ni pamoja na walimu wazuri wenye taaluma ya kutosha, nyumba na vifaa vya ufundishaji.Amekiri nchi imekuwa na uhaba mkubwa marubani hivyo uamuzi wa kuanzisha Chuo Kikuu cha Anga ni jambo jema ambalo litapunguza kwa kiasi kikubwa adha hiyo.Mkurugenzi Mtendaji wa ATCL, Ladislaus Matindi amesema, shirika hilo kwa sasa lina uhaba wa marubani na linalazimika kuazima marubani kutoka nchi ya Ethiopia.Matindi amesema, hata idadi ya marubani kutoka katika nchi hiyo ni ndogo kwa kuwa kuna mahitaji makubwa ya marubani hivyo kujengwa kwa chuo hicho kunaweza kupunguza kama si kumaliza tatizo hilo linaloikabili shirika hilo kubwa la ndege hapa nchini.Kaimu Mkurugenzi wa KADCO, Christopher Mukoma alisema kuwa nyumba za wafanyakazi wa KIA na karakana iliyopo katika uwanja huo vyote vinakarabatiwa kwa fedha za shirika hilo, lengo ni kutaka uwanja huo kuwa wa kisasa zaidi Afrika.  <topic>: KITAIFA 